Document ID: 32002R2150

Euroopa Parlamendi ja nõukogu määrus (EÜ) nr 2150/2002,
25. november 2002,
jäätmestatistika kohta
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 285,
võttes arvesse komisjoni ettepanekut, [1]
võttes arvesse majandus- ja sotsiaalkomitee arvamust, [2]
tegutsedes asutamislepingu artiklis 251 sätestatud menetluse kohaselt [3]
ning arvestades järgmist:
(1) Jäätmepoliitika rakendamise jälgimiseks nõuab ühendus ettevõtete ja eramajapidamiste toodetud jäätmete ja nende hoolduse kohta regulaarse ühenduse statistika koostamist. See võimaldab jälgida, kuidas täidetakse jäätmete võimalikult täieliku taaskasutamise ja ohutu kõrvaldamise põhimõtteid. Statistilisi vahendeid on vaja ka selleks, et hinnata jäätmetekke vältimise põhimõtte järgimist ning luua seos jäätmetekke andmete ja globaalsete, riiklike ja piirkondlike loodusvarade kasutamise andmete vahel.
(2) Jäätmestatistika tulemuste võrreldavuse tagamiseks tuleb määratleda jäätmeid ja jäätmehooldust kirjeldavad terminid.
(3) Ühenduse jäätmepoliitikas on loodud hulk põhimõtteid, mida jäätmeid tekitavates üksustes ja jäätmehoolduses tuleb järgida. See nõuab jäätmevoogude jälgimist jäätmete tekkimise, kogumise, taaskasutamise ja kõrvaldamise eri kohtades.
(4) Nõukogu 17. veebruari 1997. aasta määrus (EÜ) nr 322/97 ühenduse statistika kohta [4] moodustab käesoleva määruse sätete kontrollraamistiku.
(5) Võrreldavate tulemuste tagamiseks tuleks jäätmestatistika koostada kindlate jaotiste kohaselt asjakohases vormis kindla ajavahemiku jooksul vaatlusaasta lõpust alates.
(6) Kuna kavandatud meetme eesmärki, nimelt raamistiku loomist jäätmete tekkimist, taaskasutamist ja kõrvaldamist käsitleva ühenduse statistika koostamisele, ei suuda liikmesriigid täielikult saavutada seetõttu, et liikmesriikide esitatud statistika võrreldavuse tagamiseks tuleb määratleda jäätmeid ja jäätmehooldust kirjeldavad terminid, ning seda võib paremini saavutada ühenduse tasandil, võib ühendus vastu võtta meetmeid kooskõlas asutamislepingu artiklis 5 sätestatud subsidiaarsuspõhimõttega. Nimetatud artiklis sätestatud proportsionaalsuse põhimõtte kohaselt ei lähe käesolev määrus kaugemale sellest, mis on vajalik kavandatud meetme eesmärgi saavutamiseks.
(7) Liikmesriigid võivad vajada üleminekuaega jäätmestatistika koostamiseks kõikide või mõnede Euroopa Ühenduse majandustegevuse statistilist liigitust käsitleva nõukogu 9. oktoobri 1990. aasta määruse (EMÜ) nr 3037/90 [5] kohaselt loodud NACE Rev 1 jagudesse A, B ja G-Q kuuluvate majandustegevuse alade kohta, mille osas tuleb nende siseriiklikku statistikasüsteemi oluliselt kohandada.
(8) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused. [6]
(9) Komisjon on konsulteerinud statistikaprogrammi komiteega,
ON VASTU VÕTNUD KÄESOLEVA MÄÄRUSE:
Artikkel 1
Eesmärk
1. Käesoleva määruse eesmärk on luua raamistik jäätmete tekkimist, taaskasutamist ja kõrvaldamist käsitleva ühenduse statistika koostamisele.
2. Liikmesriigid ja komisjon koostavad oma pädevusvaldkondades jäätmete tekkimist, taaskasutamist ja kõrvaldamist käsitleva ühenduse statistika, välja arvatud radioaktiivsed jäätmed, mida reguleerivad muud õigusaktid.
3. Statistika katab järgmised valdkonnad:
a) jäätmete tekkimine I lisa kohaselt;
b) jäätmete taaskasutamine ja kõrvaldamine II lisa kohaselt;
c) artiklis 5 ettenähtud prooviuuringute järel: nende jäätmete import ja eksport, mille kohta ei koguta andmeid nõukogu 1. veebruari 1993. aasta määruse (EMÜ) nr 259/93 (jäätmesaadetiste järelevalve ja kontrolli kohta Euroopa Ühenduses, ühendusse sisseveo ning ühendusest väljaveo korral) [7] III lisa kohaselt.
4. Liikmesriigid ja komisjon järgivad statistiliste andmete kogumisel peamiselt ainekeskset statistikanomenklatuuri, mis on esitatud III lisas.
5. Komisjon kehtestab artikli 7 lõikes 2 nimetatud korras III lisa statistikanomenklatuuri ja komisjoni otsusega 2000/532/EÜ [8] kehtestatud jäätmenimistu vahelise vastavustabeli.
Artikkel 2
Mõisted
Käesolevas määruses ja selle raames kasutatakse järgmisi mõisteid:
a) jääde - aine või ese jäätmeid käsitleva nõukogu 15. juuli 1975. aasta direktiivi 75/442/EMÜ [9] artikli 1 punkti a määratluse kohaselt;
b) liigiti kogutud jäätmefraktsioonid - majapidamisjäätmed või samalaadsed jäätmed, mida organiseeritud jäätmekogumise valdkonnas tegutsevad avalike teenuste osutajad, mittetulundusorganisatsioonid ja eraettevõtjad koguvad homogeensete fraktsioonidena;
c) ringlussevõtt - sama tähendusega, mis on määratletud Euroopa Parlamendi ja nõukogu 20. detsembri 1994. aasta pakendeid ja pakendijäätmeid käsitleva direktiivi 94/62/EÜ [10] artikli 3 lõikes 7;
d) taaskasutamine - kõik toimingud, mis on ette nähtud direktiivi 75/442/EMÜ II B lisas;
e) kõrvaldamine - kõik toimingud, mis on ette nähtud direktiivi 75/442/EMÜ II A lisas;
f) taaskasutamis- või kõrvaldamisrajatis - rajatis, millel peab olema tegevusluba või mis on kantud registrisse direktiivi 75/442/EÜ artikli 9, 10 või 11 kohaselt;
g) ohtlikud jäätmed - kõik jäätmed ohtlikke jäätmeid käsitleva nõukogu 12. detsembri 1991. aasta direktiivi 91/689/EMÜ [11] artikli 1 lõike 4 määratluse kohaselt;
h) tavajäätmed - punktiga g reguleerimata jäätmed;
i) põletamine - jäätmete soojustöötlemine jäätmete põletamist käsitleva Euroopa Parlamendi ja nõukogu 4. detsembri 2000. aasta direktiivi 2000/76/EÜ [12] artikli 3 lõikes 4 määratletud põletusrajatises või artikli 3 lõikes 5 määratletud koospõletusrajatises;
j) prügila - jäätmete kõrvaldamise koht prügilaid käsitleva nõukogu 26. aprilli 1999. aasta direktiivi 1999/31/EÜ [13] artikli 2 punkti g määratluse kohaselt;
k) jäätmepõletusrajatise võimsus - jäätmete põletamise maksimumvõimsus aastas tonnides või gigadžaulides;
l) jäätmete ringlussevõturajatise võimsus - jäätmete ringlussevõtu maksimumvõimsus aastas tonnides;
m) prügila võimsus - prügila ülejäänud võimsus (vaatlusaasta lõpus) jäätmeid tulevikus kõrvaldada, mõõdetuna kuupmeetrites;
n) muude jäätmekõrvaldusrajatiste võimsus - rajatise jäätmekõrvaldamise võimsus, mõõdetuna tonnides aastas.
Artikkel 3
Andmete kogumine
1. Liikmesriigid hangivad artikli 7 lõikes 2 nimetatud korras määratletavaid kvaliteedi- ja täpsustingimusi järgides I ja II lisas loetletud karakteristikute täpsustamiseks vajalikud andmed ühel järgmistest viisidest:
- vaatlustega,
- kasutades haldus- või muid allikaid, näiteks ühenduse jäätmehooldust käsitlevate õigusaktide kohased andmete esitamise kohustused,
- näidiste või jäätmetega seotud hinnangfunktsioonidel põhinevate statistilise hindamise meetoditega või
- eelnimetatud viiside ühendamisega.
Vastamisega kaasneva koormuse vähendamiseks on riikide ametiasutustel ja komisjonil iga liikmesriigi ja komisjoni poolt kindlaksmääratud piiride ja tingimuste kohaselt nende pädevuse piires juurdepääs haldusandmete allikatele.
2. Väikeste ettevõtete halduskoormuse vähendamiseks jäetakse alla kümne töötajaga ettevõtted vaatlustest välja, kui need ei tekita märkimisväärselt jäätmeid.
3. Liikmesriigid esitavad statistilised tulemused I ja II lisas ettenähtud jaotiste kohaselt.
4. Lõikes 2 nimetatud väljajätmine peab olema kooskõlas I ja II lisa 7. jao punktis 1 nimetatud katvuse ja kvaliteedi eesmärkidega.
5. Liikmesriigid edastavad tulemused, sealhulgas konfidentsiaalsed andmed, Eurostatile asjakohases vormis ja ettenähtud aja jooksul alates vastavate vaatlusperioodide lõpust, nagu on ette nähtud I ja II lisas.
6. Konfidentsiaalsete andmete töötlemine ja nende edastamine vastavalt lõikele 5 toimub kooskõlas statistiliste andmete konfidentsiaalsust käsitlevate kehtivate ühenduse õigusaktidega.
Artikkel 4
Üleminekuperiood
1. Üleminekuajal võib komisjon liikmesriigi taotlusel ja artikli 7 lõikes 2 nimetatud korras lubada erandeid I ja II lisa 5. jao sätetest. Nimetatud üleminekuaeg ei või ületada:
a) kaht aastat käesoleva määruse jõustumisest I lisa 8. jao punkti 1.1 kirjega 16 (teenused) ja II lisa 8. jao punktiga 2 seotud tulemuste esitamiseks;
b) kolme aastat käesoleva määruse jõustumisest I lisa 8. jao punkti 1.1 kirjega 1 (põllumajandus, jahindus ja metsamajandus) ja kirjega 2 (kalandus) seotud tulemuste esitamiseks.
2. Lõikes 1 nimetatud erandeid võib üksikutele liikmesriikidele lubada ainult seoses esimese vaatlusaasta andmete esitamisega.
3. Komisjon koostab lõike 1 punktis b nimetatud majandustegevusest tekkivaid jäätmeid käsitlevate prooviuuringute programmi, mille viivad läbi liikmesriigid. Prooviuuringute eesmärk on välja töötada meetodid regulaarsete andmete saamiseks, mida reguleeritakse määruse (EÜ) nr 322/97 artiklis 10 sätestatud ühenduse statistika põhimõtete kohaselt.
Komisjon rahastab kuni 100 % nende prooviuuringute kuludest. Nende prooviuuringute järelduste põhjal võtab komisjon vastu vajalikud rakendusmeetmed artikli 7 lõikes 2 ettenähtud korras.
Artikkel 5
Jäätmete import ja eksport
1. Komisjon koostab jäätmete importi ja eksporti käsitlevate prooviuuringute programmi, mille viivad läbi liikmesriigid. Prooviuuringute eesmärk on välja töötada meetodid regulaarsete andmete saamiseks, mida reguleeritakse määruse (EÜ) nr 322/97 artiklis 10 sätestatud ühenduse statistika põhimõtete kohaselt.
2. Komisjoni prooviuuringute programm on kooskõlas I ja II lisa sisuga, eelkõige aspektidega, mis on seotud jäätmestatistika ulatuse ja katvusega, jäätmete liigitamisel kasutatavate jäätmekategooriatega, vaatlusaastatega ja perioodilisusega, võttes arvesse määruses (EMÜ) nr 259/93 ettenähtud andmete esitamise kohustusi.
3. Komisjon rahastab kuni 100 % nende prooviuuringute kuludest.
4. Prooviuuringute järelduste alusel teavitab komisjon Euroopa Parlamenti ja nõukogu võimalustest koostada statistika jäätmete importi ja eksporti käsitlevatesse prooviuuringutesse kuuluvate tegevusalade ja karakteristikute kohta. Komisjon võtab vajalikud rakendusmeetmed vastu artikli 7 lõikes 2 ettenähtud korras.
5. Prooviuuringud viiakse läbi hiljemalt kolme aasta jooksul alates käesoleva määruse jõustumisest.
Artikkel 6
Rakendusmeetmed
Käesoleva määruse rakendamiseks vajalikud meetmed võetakse vastu artikli 7 lõikes 2 ettenähtud korras. Need meetmed on:
a) andmete kogumise ja statistilise töötlemise ning tulemuste töötlemise ja edastamise kohandamiseks majandusliku ja tehnilise arenguga;
b) I, II ja III lisas loetletud spetsifikatsioonide kohandamiseks;
c) tulemuste saamiseks artikli 3 lõigete 2, 3 ja 4 kohaselt, võttes arvesse liikmesriigi majandusstruktuure ja tehnilisi tingimusi; nende meetmete rakendamisel võib lubada üksikutel liikmesriikidel jätta jaotises teatavad kirjed esitamata, kui tõestatakse, et selle mõju statistika kvaliteedile on väike. Kõikidel erandi lubamise juhtudel esitatakse jäätmete koguhulk iga kirje kohta, mis on loetletud I lisa 2. jao punktis 1 ja 8. jao punktis 1;
d) nõuetekohaste kvaliteedi hindamiskriteeriumide ning I ja II lisa 7. jaos nimetatud kvaliteediaruannete sisu määratlemiseks;
e) liikmesriikide tulemuste edastamisel nõuetekohase vormi kehtestamiseks kahe aasta jooksul alates käesoleva määruse jõustumisest;
f) artiklis 4 ettenähtud liikmesriikidele lubatud üleminekuaegade ja erandite nimekirja koostamiseks;
g) artikli 4 lõikes 3 ja artikli 5 lõikes 1 ettenähtud prooviuuringute tulemuste rakendamiseks.
Artikkel 7
Komiteemenetlus
1. Komisjoni abistab nõukogu otsusega 89/382/EMÜ, Euratom [14] moodustatud statistikaprogrammi komitee.
2. Kui viidatakse käesolevale lõikele, kohaldatakse otsuse 1999/468/EÜ artikleid 5 ja 7, võttes arvesse selle artiklis 8 sätestatut.
Otsuse 1999/468/EÜ artikli 5 lõikes 6 sätestatud tähtajaks kehtestatakse kolm kuud.
3. Komitee võtab vastu oma töökorra.
4. Komisjon edastab direktiiviga 75/442/EMÜ asutatud komiteele meetmete eelnõud, mida ta kavatseb esitada statistikaprogrammi komiteele.
Artikkel 8
Aruanne
1. Viie aasta jooksul pärast käesoleva määruse jõustumist ja seejärel iga kolme aasta tagant esitab komisjon Euroopa Parlamendile ja nõukogule käesoleva määruse kohaselt koostatud statistikat, eriti selle kvaliteeti ja sellest tulenevat ettevõtete koormust käsitleva aruande.
2. Komisjon esitab kahe aasta jooksul alates käesoleva määruse jõustumisest Euroopa Parlamendile ja nõukogule ettepaneku tühistada kattuvate aruannete esitamise kohustused.
3. Komisjon esitab kahe aasta jooksul alates käesoleva määruse jõustumisest Euroopa Parlamendile ja nõukogule artikli 4 lõikes 3 ja artikli 5 lõikes 1 nimetatud prooviuuringute tulemuste aruande. Vajaduse korral teeb ta ettepaneku prooviuuringute teostamist kontrollida, mis otsustatakse artikli 7 lõikes 2 ettenähtud korras.
Artikkel 9
Jõustumine
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. november 2002

Labels: 12
3
19
20